รัฐบาลไทย-ข่าวทำเนียบรัฐบาล-กระทรวงการคลังชี้แจง การบริหารเงินคงคลังของรัฐบาล
วันอังคารที่ 13 กุมภาพันธ์ 2561
กระทรวงการคลังชี้แจง การบริหารเงินคงคลังของรัฐบาล
ผู้อํานวยการสํานักงานเศรษฐกิจการคลัง  อธิบดีกรมบัญชีกลาง และผู้อํานวยการสํานักงานบริหารหนี้สาธารณะ กระทรวงการคลัง ชี้แจงข้อวิจารณ์การบริหารเงินคงคลังของรัฐบาล
วันที่ 9 กุมภาพันธ์ 2561 นายสุวิชญ โรจนวานิช ผู้อํานวยการสํานักงานเศรษฐกิจการคลัง นางสาวสุทธิรัตน์ รัตนโชติ อธิบดีกรมบัญชีกลาง และ นายประภาศ คงเอียด ผู้อํานวยการสํานักงานบริหารหนี้สาธารณะ กระทรวงการคลัง ชี้แจงข้อวิจารณ์การบริหารเงินคงคลังของรัฐบาล ตามที่ เพจ “กูต้องได้ 100 ล้าน จากทักษิณแน่ ๆ” ได้นําข้อมูลจากกระทรวงการคลัง เรื่อง ปริมาณเงินคงคลังของรัฐบาล โดยนําข้อมูลตั้งแต่เดือนพฤษภาคม 2557 – พฤศจิกายน 2560 เป็นตารางมาเปรียบเทียบ พร้อมกล่าวหาว่า ความสามารถในการบริหารเงินคงคลังของ คสช. มีรายจ่ายมากกว่ารายรับ จนต้องกู้เงินเพิ่ม โดยนําข้อมูลดังกล่าวมาโต้แย้งกับการให้ข้อมูลของรัฐบาล เมื่อวันที่ 8 กุมภาพันธ์ 2561 ที่ระบุว่า เศรษฐกิจไทยเติบโต นั้น กระทรวงการคลังขอชี้แจงว่า
• ตั้งแต่ปี 2550 เป็นต้นมา รัฐบาลมีความจําเป็นที่จะต้องดําเนินนโยบายงบประมาณแบบขาดดุล โดยมีงบประมาณรายจ่ายมากกว่าประมาณการรายได้ เพื่อสนับสนุนให้เศรษฐกิจมีการขยายตัวอย่างต่อเนื่องและเร่งการลงทุนในโครงสร้างพื้นฐานเพื่อเพิ่มความสามารถในการแข่งขันของประเทศ เนื่องจากในช่วงที่ผ่านมา การขยายตัวทางเศรษฐกิจของประเทศยังมีข้อจํากัดจากอัตราการใช้กําลังการผลิตในภาคอุตสาหกรรมที่ยังไม่เต็มศักยภาพ
• โดยการดําเนินนโยบายงบประมาณแบบขาดดุลดังกล่าวเป็นการขาดดุลสําหรับรายจ่ายเพื่อการลงทุน ซึ่งการลงทุนภาครัฐจะช่วยส่งเสริมบรรยากาศการลงทุนในภาพรวมของประเทศ ช่วยกระตุ้นและดึงดูดการลงทุนเพิ่มจากภาคเอกชนด้วย (crowding-in effect)
• กระทรวงการคลังจะดําเนินการกู้เงินเพื่อให้สอดคล้องกับกระแสรายได้ กระแสรายจ่าย ในช่วงระยะเวลาต่าง ๆ ภายใต้ต้นทุนและความเสี่ยงที่เหมาะสม โดยมีการวางแผนการกู้เงินและบริหารเงินคงคลังร่วมกันระหว่างหน่วยงานที่เกี่ยวข้องอย่างสม่ําเสมอ เพื่อให้การดําเนินงานมีประสิทธิภาพและรอบคอบรัดกุม และเป็นการดําเนินการภายใต้กรอบกฎหมาย
• แนวทางในการดําเนินนโยบายการคลังและการบริหารเงินคงคลัง รัฐบาลได้คํานึงถึงภาวะเศรษฐกิจ สภาพคล่องของรัฐบาล และยังเป็นการดําเนินการภายใต้กรอบวินัยการเงินการคลังตามกฎหมายทุกประการ ทั้งนี้ กระทรวงการคลังได้มีการบริหารเงินคงคลังให้เพียงพอต่อความต้องการใช้เงินในแต่ละช่วงเวลา โดยคํานึงถึงภาระดอกเบี้ย ซึ่งเป็นต้นทุนในการเก็บรักษาเงินคงคลังที่ไม่ควรจะมีมากเกินความจําเป็น
• การดําเนินนโยบายการคลังของรัฐบาลแบบขาดดุล ส่งผลให้เศรษฐกิจไทยขยายตัวได้ดีอย่างต่อเนื่อง (ในปี 2557 2558 และ 2559 เศรษฐกิจไทยขยายตัวร้อยละ 0.9 2.9 และ 3.2 ตามลําดับ) โดยในปี 2560 สํานักงานเศรษฐกิจการคลัง (สศค.) คาดว่า เศรษฐกิจจะขยายตัวได้ใกล้เคียงร้อยละ 4.0 ซึ่งเป็นการขยายตัวสูงสุดในรอบ 5 ปี
• ในขณะที่ระดับหนี้สาธารณะของประเทศที่ผ่านมาอยู่ภายใต้กรอบความยั่งยืนทางการคลัง โดยสัดส่วนหนี้สาธารณะคงค้างต่อ GDP ณ เดือนธันวาคม 2560 อยู่ที่ร้อยละ 41.76 (ซึ่งต่ํากว่ากรอบความยั่งยืนทางการคลังที่กําหนดให้สัดส่วนหนี้สาธารณะคงค้างต่อ GDP ไม่เกินร้อยละ 60) สะท้อนให้เห็นถึงเสถียรภาพทางการคลังของประเทศ
• อย่างไรก็ดี ในระยะต่อไป หากภาวะเศรษฐกิจไทยสามารถขยายตัวได้อย่างเต็มศักยภาพ รัฐบาลก็อาจไม่มีความจําเป็นที่จะต้องจัดทํางบประมาณขาดดุล เพื่อให้ภาคเอกชนเป็นกลไกหลักในการขับเคลื่อนเศรษฐกิจต่อไป นอกจากนี้ รัฐบาลโดยกระทรวงการคลังยังคงมีนโยบายที่มุ่งเน้นการจัดทํางบประมาณสมดุล พร้อมทั้งยังมีการจัดทําแผนการคลังระยะปานกลาง เพื่อเป็นการรักษากรอบวินัยการเงินการคลังของประเทศให้มีความมั่นคงและมีเสถียรภาพ และสามารถรองรับผลกระทบที่จะเกิดขึ้นจากปัจจัยลบทั้งภายในและภายนอกประเทศได้อย่างมีประสิทธิภาพ
---------------------------